หุ้นยุโรปปิดลบ ก่อนตลาดรู้ผลการประชุมเฟด
ตลาดหุ้นยุโรปปิดลบเมื่อคืนนี้ (17 ก.ย.) เนื่องจากนักลงทุนระมัดระวังการซื้อขายก่อนที่จะทราบผลการประชุมนโยบายการเงินของธนาคารกลางสหรัฐ (เฟด) ทั้งนี้ โดยปกติแล้วตลาดหุ้นยุโรปจะปิดทำการซื้อขายก่อนที่การประชุมเฟดจะสิ้นสุดลง
18 ก.ย. 2558

สำนักข่าวอินโฟเควสท์รายงานว่า ดัชนี Stoxx Europe 600 ปรับลง 0.2% ปิด (17 ก.ย.) ที่ 361.21 จุด, ดัชนี CAC-40 ตลาดหุ้นฝรั่งเศสปิดที่ 4,655.14 จุด เพิ่มขึ้น 9.30 จุด หรือ +0.20%, ดัชนี DAX ตลาดหุ้นเยอรมันปิดที่ 10,229.58 จุด เพิ่มขึ้น 2.37 จุด หรือ +0.02% และดัชนี FTSE 100 ตลาดหุ้นลอนดอนปิดที่ 6,186.99 จุด ลดลง 42.22 จุด หรือ -0.68%
ภาวะการซื้อขายในตลาดหุ้นยุโรปเป็นไปอย่างซบเซา เนื่องจากนักลงทุนระมัดระวังการซื้อขายก่อนที่จะทราบผลการประชุมเฟด ทั้งนี้ หลังจากที่ตลาดหุ้นยุโรปปิดทำการแล้ว คณะกรรมการกำหนดนโยบายการเงิน (FOMC) ของเฟดลงมติด้วยคะแนนเสียง 9 ต่อ 1 ให้คงอัตราดอกเบี้ยในช่วง 0-0.25% ต่อไป ท่ามกลางความวิตกต่อเศรษฐกิจโลกที่อ่อนแอ และตลาดการเงินที่ไร้เสถียรภาพ
แถลงการณ์ภายหลังการประชุมระบุว่า เฟดกำลังจับตาสถานการณ์ในต่างประเทศ ซึ่งบ่งชี้ว่าเฟดมีความกังวลมากขึ้นว่าภาวะชะลอตัวของเศรษฐกิจนอกสหรัฐจะกระทบต่อเศรษฐกิจในอเมริกา  หุ้นกลุ่มเหมืองแร่ร่วงลงหนักสุดในบรรดาหุ้นที่คำนวณในดัชนี Stoxx 600 โดยหุ้นริโอทินโต และหุ้นอันโตฟากัสต้า ต่างก็ร่วงลงกว่า 2.1%
อย่างไรก็ตาม หุ้นกลุ่มธนาคารของสเปนปรับตัวขึ้น โดยหุ้นบังเกีย พุ่งขึ้น 9.3% หลังจากนักวิเคราะห์ของมอร์แกน สแตนลีย์ ปรับเพิ่มน้ำหนักความน่าลงทุน ขณะที่หุ้นบังโค เดอ ซาบาเดลล์ และหุ้นบังโค ป๊อปปูเลร์ เอสปานอล ต่างก็ปรับตัวขึ้นอย่างน้อย 4.6% เพราะได้แรงหนุนหลังจากเอชเอสบีซีปรับเพิ่มน้ำหนักความน่าลงทุนของหุ้นดังกล่าว